
Előterjesztés
Földi Edina Sára intézményvezető pályázati kiírás nélküli vezetői megbízásának véleményezésére
Martfű Város Önkormányzata Képviselő-testületének 

2016. január 19-i ülésére

Előkészítette: 
Szász Éva jegyző
Véleményező: Oktatási, Művelődési, Sport, Civil és Egyházi Kapcsolatok Bizottsága

Döntéshozatal: egyszerű többség 

Tárgyalás módja: nyilvános ülés
Tisztelt Képviselő-testület!

A Martfűi Önkormányzat által működtetett Martfűi József Attila Általános Iskola intézményvezetőjének Földi Edina Sárának vezetői megbízása 2016. július 31-én lejár. Földi Edina első 5 éves ciklusát töltötte el a nevezett intézmény élén. 

A nemzeti köznevelésről szóló 2011. évi CXC. törvény 67. § (7) bekezdése szerint az intézményvezető kiválasztása pályázat útján történik. 

A pályázati kiírás mellőzhető, ha az intézményvezető 2. ciklusra vonatkozó ismételt megbízásával a fenntartó és a nevelőtestület egyetért. 

A Klebelsberg Intézményfenntartó Központ Szolnoki Tankerülete kérte az önkormányzat véleményét tartalmazó nyilatkozatot Földi Edina Sára intézményvezető pályázati kiírás nélküli ismételt vezetői megbízásával - 2016-2021 közötti időszakra - kapcsolatosan. 
Földi Edina Sára pályázat kiírása nélküli újabb öt évre történő intézményvezetői megbízását támogatom. A Martfűi József Attila Általános Iskolában magas színvonalú oktatási tevékenység folyik, melyről mind az önkormányzat Képviselő-testülete, mind a lakosság, a szülők elismerően nyilatkoznak. Az Igazgató Asszony nagy szakmai tudással, elhivatottsággal irányítja az intézményben folyó munkát. Az önkormányzat és intézményei, valamint az általános iskola együttműködése példaértékű, melyben Igazgató Asszony személyének nagy szerepe van. 

Kérem a Tisztelt Képviselő-testületet, hogy a fentiek alapján tárgyalja meg az előterjesztést és alakítsa ki véleményét. 
Határozati javaslat:
Martfű Város Önkormányzata Képviselő-testületének

…./2016. (…….) határozata

Földi Edina Sára intézményvezető pályázati kiírás nélküli vezetői megbízásának véleményezéséről

Martfű Város Önkormányzatának Képviselő-testülete megtárgyalta a Klebelsberg Intézményfenntartó Központ Szolnoki Tankerülete Földi Edina Sára intézményvezető pályázati kiírás nélküli vezetői megbízására vonatkozó véleménykérő megkeresését. A Képviselő-testület egyetért azzal, hogy a Martfűi József Attila Általános Iskola intézményvezetőjeként pályázati kiírás nélkül ismételten Földi Edina Sára kapjon megbízást a 2016-2021 közötti időszakra. 

Erről értesülnek: 

1. Jász-Nagykun-Szolnok Megyei Kormányhivatal, Szolnok
2. Valamennyi képviselő, helyben

3. Klebelsberg Intézményfenntartó Központ Szolnoki Tankerülete, Szolnok, Kossuth tér 1. 

4. Irattár 
Martfű, 2016. január 13.

